b'\n_START_ARTICLE_\nALBA\n_START_PARAGRAPH_\nALBA \xe2\x80\x93 Bolivaro Aljansas u\xc5\xbe m\xc5\xabs\xc5\xb3 Amerikos liaud\xc4\xaf (isp. Alianza Bolivariana para los Pueblos de Nuestra Am\xc3\xa9rica) \xe2\x80\x93 tarptautin\xc4\x97 Lotyn\xc5\xb3 Amerikos ir Karib\xc5\xb3 \xc5\xa1ali\xc5\xb3 organizacija, vienijanti socialistines regiono \xc5\xa1alis. Pagr\xc4\xafsta socialiniu, ekonominiu, politiniu organizacijos nari\xc5\xb3 bendradarbiavimo stiprinimu. Siekiama \xc4\xafvesti nauj\xc4\x85 tarptautini\xc5\xb3 atsiskaitym\xc5\xb3 valiut\xc4\x85 \xe2\x80\x93 SUCRE (kuri pakeist\xc5\xb3 JAV doler\xc4\xaf)._NEWLINE_ALBA \xc4\xafk\xc5\xabrimas inicijuotas Venesuelos prezidento Hugo \xc4\x8ciaveso kaip alternatyva planuojamai Amerikos laisvosios prekybos teritorijai (FTAA), kuri laikoma JAV ekonomin\xc4\x97s ekspansijos \xc4\xafrankiu. Aljanso i\xc5\xa1takomis laikoma 2004 m. Venesuelos-Kubos sutartis, pagal kuri\xc4\x85 suintensyvinti dvi\xc5\xa1aliai mainai. 2006 m. Bolivijoje prezidentu tapus socialistini\xc5\xb3 pa\xc5\xbei\xc5\xabr\xc5\xb3 Evo Moralesui, \xc5\xa1alis prisijung\xc4\x97 prie Venesuelos ir Kubos. V\xc4\x97liau prisijung\xc4\x97 Ekvadoras, Nikaragva ir kelios Karib\xc5\xb3 \xc5\xa1alys. 2009 m. \xc4\xaf ALBA \xc4\xafstoti nor\xc4\x97jo Hond\xc5\xabras, ta\xc4\x8diau po perversmo nuvertus prezident\xc4\x85 Marsel\xc4\x85 Selaj\xc4\x85, \xc5\xa1alis parai\xc5\xa1k\xc4\x85 atsi\xc4\x97m\xc4\x97.'